Document ID: 32009R1097

ΚΑΝΟΝΙΣΜΌΣ (ΕΚ) αριθ. 1097/2009 ΤΗΣ ΕΠΙΤΡΟΠΉΣ
της 16ης Νοεμβρίου 2009
για την τροποποίηση του παραρτήματος II του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών dimethoate, ethephon, fenamiphos, fenarimol, methamidophos, methomyl, omethoate, oxydemeton-methyl, procymidone, thiodicarb και vinclozolin μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), σε συνδυασμό με το άρθρο 15 παράγραφος 1 στοιχείο α), και το άρθρο 49 παράγραφος 2,
Εκτιμώντας τα ακόλουθα:
(1)
Για τις ουσίες dimethoate, ethephon, fenamiphos, fenarimol, methamidophos, methomyl, omethoate, oxydemeton-methyl, procymidone, thiodicarb και vinclozolin καθορίζονται ανώτατα όρια καταλοίπων (ΑΟΚ), στο παράρτημα ΙΙ του κανονισμού (ΕΚ) αριθ. 396/2005.
(2)
Προέκυψαν νέες πληροφορίες σχετικά με τα τοξικολογικά δεδομένα, την έκθεση των καταναλωτών ή τα αναμενόμενα κατάλοιπα φυτοφαρμάκων, οι οποίες δείχνουν ότι τα ΑΟΚ μπορεί να προκαλέσουν ανησυχίες για την προστασία των καταναλωτών.
(3)
Στη γνώμη της, της 20ης Οκτωβρίου 2008 (2), σχετικά με τις ουσίες dimethoate και omethoate, η Αρχή συμπεραίνει, ιδίως, ότι με τα ισχύοντα ΑΟΚ για το λάχανο, το μαρούλι, το κουνουπίδι, τα βύσσινα, το σιτάρι, τα μπιζέλια και τα λαχανάκια Βρυξελλών, υπάρχει ο κίνδυνος υπέρβασης της αποδεκτής ημερήσιας λήψης και της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(4)
Στη γνώμη της, της 15ης Σεπτεμβρίου 2008 (3), σχετικά με την ουσία ethephon, η Αρχή συμπεραίνει ότι με τα ισχύοντα ΑΟΚ για τους ανανάδες, την κορινθιακή σταφίδα, τα σταφύλια και τις πιπεριές υπάρχει ο κίνδυνος υπέρβασης της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(5)
Στη γνώμη της, της 15ης Σεπτεμβρίου 2008 (4), σχετικά με την ουσία fenamiphos, η Αρχή συμπεραίνει ότι με τα ισχύοντα ΑΟΚ για τις μπανάνες, τα καρότα, τις πιπεριές, τα αγγούρια, τα πεπόνια, τα λάχανα και τα σακχαρότευτλα υπάρχει ο κίνδυνος υπέρβασης της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(6)
Στη γνώμη της, της 15ης Σεπτεμβρίου 2008 (5), σχετικά με την ουσία fenarimol, η Αρχή συμπεραίνει ότι με τα ισχύοντα ΑΟΚ για τις μπανάνες, τις τομάτες και τις πιπεριές υπάρχει ο κίνδυνος υπέρβασης της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(7)
Στη γνώμη της, της 15ης Σεπτεμβρίου 2008 (6), σχετικά με την ουσία methamidophos, η Αρχή συμπεραίνει ότι με τα ισχύοντα ΑΟΚ για τα βερίκοκα, τα φασόλια με το λοβό και τα σακχαρότευτλα υπάρχει ο κίνδυνος υπέρβασης της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(8)
Στη γνώμη της, της 26ης Σεπτεμβρίου 2008 (7), σχετικά με τις ουσίες methomyl και thiodicarb, η Αρχή συμπεραίνει ότι με τα ισχύοντα ΑΟΚ για τα σταφύλια, τα λάχανα, το μαρούλι, το κουνουπίδι, τις πατάτες, τις τομάτες, τις μελιτζάνες, τα αγγούρια, το γκρέιπ φρουτ, τα πορτοκάλια, τα λεμόνια, τα γλυκολέμονα, τα μανταρίνια, τα ροδάκινα, τα δαμάσκηνα, τις πιπεριές, τα μήλα, τα αχλάδια, τα κυδώνια, τις μπανάνες, τα μάνγκο, τους ανανάδες, τα καρότα, τη σελινόρριζα, τα ραπάνια, τα γογγύλια Σουηδίας, τα καρπούζια/πεπόνια, τις κολοκύθες, το γλυκό καλαμπόκι, το μπρόκολο, την κράμβη, τη γογγυλοκράμβη, τη σκαρόλα, το πράσο και τα σακχαρότευτλα, υπάρχει ο κίνδυνος υπέρβασης της αποδεκτής ημερήσιας λήψης και της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(9)
Στη γνώμη της, της 16ης Σεπτεμβρίου 2008 (8), σχετικά με την ουσία oxydemeton-methyl, η Αρχή συμπεραίνει ότι με τα ισχύοντα ΑΟΚ για τα λαχανάκια Βρυξελλών, τα λάχανα, τη γογγυλοκράμβη, το μαρούλι και άλλα σαλατικά, συμπεριλαμβανομένων της κράμβης, του κριθαριού, της βρώμης και των σακχαρότευτλων υπάρχει ο κίνδυνος υπέρβασης της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Η Αρχή συμπεραίνει επίσης ότι το κατώτερο όριο του αναλυτικού προσδιορισμού (LOD) μπορεί τεχνικά να μειωθεί και ότι με τη μείωσή του βελτιώνεται ο έλεγχος. Επομένως, τα ισχύοντα ΑΟΚ για τα λαχανάκια Βρυξελλών, τα λάχανα, τη γογγυλοκράμβη, το μαρούλι και άλλα σαλατικά, συμπεριλαμβανομένων της κράμβης, του κριθαριού, της βρώμης και των σακχαρότευτλων και τα LOD για όλες τις άλλες καλλιέργειες πρέπει να μειωθούν.
(10)
Στη γνώμη της, της 21ης Ιανουαρίου 2009 (9), σχετικά με την ουσία procymidone, η Αρχή συμπεραίνει ότι με τα ισχύοντα ΑΟΚ για τα βερίκοκα, τα σταφύλια, τις φράουλες, τα σμέουρα, το ακτινίδιο, το σμύριο, τις τομάτες, τις πιπεριές, τις μελιτζάνες, τα αγγούρια, τα αγγουράκια, τα κολοκυθάκια, τα ροδάκινα, τα δαμάσκηνα, τα αχλάδια, το καρπούζι/πεπόνι, τις κολοκύθες, τη σκαρόλα, τη ρόκα, το ιταλικό ραδίκι, τα φασόλια με βολβό, τους ηλιόσπορους, τους κραμβόσπορους, τη σόγια και τα προϊόντα ζωικής προέλευσης, υπάρχει ο κίνδυνος υπέρβασης της αποδεκτής ημερήσιας λήψης και της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(11)
Στη γνώμη της, της 16ης Σεπτεμβρίου 2008 (10), σχετικά με την ουσία vinclozolin, η Αρχή συμπεραίνει ότι με τα ισχύοντα ΑΟΚ για τα μήλα, τα αχλάδια, τα επιτραπέζια σταφύλια, τη σκαρόλα, τις μελιτζάνες, τα κινέζικα λάχανα, τα δαμάσκηνα, τα βερίκοκα, το μαρούλι, την κορινθιακή σταφίδα, το ιταλικό ραδίκι, τις φράουλες, τα φασόλια, τον λυκίσκο, τους σπόρους κράμβης, τα καρότα, τα ασκαλώνια, τα φρέσκα κρεμμύδια, τις κολοκύθες, τις μπάμιες, το κάρδαμο, τη ρόκα και άλλα σαλατικά και τα καρπούζια/πεπόνια, υπάρχει ο κίνδυνος υπέρβασης της αποδεκτής ημερήσιας λήψης και της οξείας δόσης αναφοράς (ΟΔΑ) για μία ή περισσότερες ομάδες καταναλωτών. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν.
(12)
Είναι σκόπιμο να καθοριστούν νέα ΑΟΚ, λαμβάνοντας υπόψη τις γνώμες της Αρχής. Αυτά τα νέα ΑΟΚ που συνιστά η Αρχή βασίζονται σε υφιστάμενες εγκεκριμένες γεωργικές χρήσεις που οδηγούν σε χαμηλότερα κατάλοιπα ή, όταν αυτά δεν υπάρχουν, στο κατώτερο όριο του αναλυτικού προσδιορισμού (LOD). Για την ουσία ethephon στους ανανάδες, ο παρών κανονισμός καθορίζει ένα ΑΟΚ που δεν συνέστησε η Αρχή, το οποίο όμως αναφέρεται ως ασφαλές στην αιτιολογημένη γνώμη της Αρχής.
(13)
Στο πλαίσιο του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Κοινότητας σχετικά με τα νέα ΑΟΥ και ελήφθησαν υπόψη οι παρατηρήσεις τους.
(14)
Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ.
(15)
Συνεπώς, το παράρτημα II του κανονισμού (ΕΚ) αριθ. 396/2005 πρέπει να τροποποιηθεί αναλόγως.
(16)
Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο κανονισμός προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία οι γνώμες της ΕΑΑΤ δείχνουν ότι τηρείται ένα υψηλό επίπεδο προστασίας των καταναλωτών.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 396/2005 τροποποιείται σύμφωνα με το παράρτημα του παρόντος κανονισμού.
Άρθρο 2
Όσον αφορά τις δραστικές ουσίες και τα προϊόντα που αναφέρονται στον ακόλουθο κατάλογο, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να ισχύει για προϊόντα που παράχθηκαν πριν από την 7 Ιουνίου 2010:
α)
dimethoate: χυμός κερασιών, σιτάρι μετά την αποθήκευση, κατεψυγμένα μπιζέλια με το λοβό·
β)
ethephon: κονσέρβες ανανά, χυμός ανανά, κονσέρβες πιπεριάς·
γ)
fenarimol: τοματοχυμός, κονσέρβες τομάτας, κονσέρβες πιπεριάς·
δ)
methamidophos: χυμός βερίκοκου, κονσέρβες βερίκοκου και κατεψυγμένα φασόλια με λοβό·
ε)
methomyl/thiodicarb: σταφίδες και κονσέρβες ροδάκινου·
στ)
oxydemeton-methyl: ελαιόσποροι, δημητριακά, γάλα σε σκόνη, τσάι, κρασί, χυμοί, φρούτα και λαχανικά σε κονσέρβες, κατεψυγμένα και αποξηραμένα, καρύδια·
ζ)
procymidone: ελαιόσποροι, κονσέρβες ροδάκινου, τομάτες, χυμός πορτοκαλιού και σταφίδες·
η)
vinclozolin: χυμός φραμπουάζ, χυμός μήλου, ζελές κυδωνιού, χυμός αχλαδιού, κονσέρβες βερίκοκου, χυμός βερίκοκου.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από 7 Ιουνίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Νοεμβρίου 2009.

Labels: 0
3
17
20